มีต่อมไม่ใหญ่มากใต้ขากรรไกรอยากทราบว่าเป็นอะไรคะ
สวัสดีค่ะ ต่อมที่อยู่บริเวณใต้ขากรรไกร อาจเป็น1. ต่อมน้ำเหลืองโต จะคลำได้ค่อนข้างแข็ง อาจกดเจ็บได้ มักเกิดจากการอักเสบหรือติดเชื้อบริเวณใกล้เคียง เช่น มีฟันผุ เหงือกอักเสบ มีฝีที่รากฟัน มีแผลร้อนใน เป็นไข้หวัด คอหอยหรือทอนซิลอักเสบ หูชั้นนอกอักเสบ เป็นต้น2. วัณโรคต่อมน้ำเหลือง ซึ่งจะมีไข้ เบื่ออาหาร น้ำหนักลด อ่อนเพลียร่วมด้วย3. ก้อนซีสต์หรือก้อนถุงน้ำ ลักษณะของก้อนเวลาคลำจะนิ่ม ขยับได้เล็กน้อย กดไม่เจ็บ ไม่ปวด4. เป็นก้อนเนื้องอกธรรมดาของชั้นเนื้อเยื่อใต้ผิวหนัง เช่น ก้อนไขมัน5. เป็นโรคของต่อมน้ำลายที่อยู่ใต้คาง เช่น ต่อมน้ำลายอักเสบเรื้อรัง นิ่วในต่อมน้ำลาย เนื้องอกต่อมน้ำลาย มะเร็งต่อมน้ำลาย6. ก้อนของต่อมไทรอยด์ อาจเป็นก้อนเนื้องอกธรรมดาหรือก้อนมะเร็ง ก้อนจะขยับได้ตามการกลืน7. มะเร็งต่อมน้ำเหลือง ก้อนมักโตเร็ว มักมีไข้ เบื่ออาหาร อ่อนเพลีย ซีดร่วมด้วยหากก้อนเพิ่งเป็นมาไม่นาน ให้ลองสังเกตว่าในช่วงที่ผ่านมา มีอาการของการอักเสบติดเชื้อบริเวณใกล้เคียงดังที่กล่าวไปหรือไม่ หากมี ก็น่าจะเป็นต่อมน้ำเหลืองที่โตได้ แต่หากไม่มีอาการอะไร และก้อนไม่ยุบหายไป หรือโตขึ้น หรือเพิ่มจำนวนมากขึ้น หรือมีอาการอื่นๆ ร่วม โดยเฉพาะอาการมีไข้เรื้อรัง แนะนำให้ไปพบแพทย์เพื่อตรวจค่ะ